Kunigaikščių Radvilų keliais – per tris šalis

Akvilė KUPČINSKAITĖ
Jau artimiausiu metu Kėdainiuose sulauksime turistų antplūdžio – čia drieksis „Tarptautinis kunigaikščių Radvilų kelias“. Šį tarptautinio masto projektą inicijavo Kėdainių krašto muziejus. Kultūros ministerija jį pripažino vienu iš geriausių ir jam įgyvendinti skyrė net 50 tūkst. litų.

Iš viso Kultūros ministerija, kvietusi dalyvauti kultūros kelius ir kultūrinį turizmą skatinančių projektų konkurse, sulaukė net 34 paraiškų, o iš jų atrinko tik devynis perspektyviausius projektus. Maksimali projekto įgyvendinimo suma – 50 tūkst. litų – skirta tik dviem projektams.

Mintis brandinta dešimtmetį

„Yra tokia Europos kelių programa. Ja siekiama skatinti žmones domėtis kokia nors viena tematika ir ja domintis keliauti ne tik po vieną vietą ar šalį, bet surasti idėją, kuri jungtų kelias valstybes ar net visą regioną. Pavyzdžiui, vienuolynų kelias vienijo Europą.

Štai ir mūsų Kultūros ministerija paskatino ieškoti tokių kultūrinių kelių Lietuvoje. Čia jau žinomi baroko, sodų ir parkų, žydų kultūros paveldo keliai.

Pagalvojau, kad prasminga būtų sukurti kunigaikščių Radvilų kelią. Tokia mintis brendo dar prieš 10 metų, bendraujant su kolegomis iš Baltarusijos“, – pagrindinę projekto mintį apibūdina Kėdainių krašto muziejaus direktorius ir minėto projekto sumanytojas Rimantas Žirgulis.

Per tris šalis nusidriekę didikų pėdsakai

Projektas ypač masina tuo, kad bendradarbiaujama su kitomis šalimis – Lenkija ir Baltarusija. Taip pat, kaip buvo reikalauta, kartu dalyvauja ne tik kultūrinės įstaigos, bet ir akademinio švietimo, netgi privačios. Iš viso prie projekto darbuojasi 12-a partnerių.

„Dalyvaus tiesiogiai su kunigaikščiais Radvilomis, jų paveldu susijusių miestų muziejai, akademinės švietimo ir mokslinių tyrimų, kultūros ir turizmo projektus vykdančios institucijos“, – pasakoja R. Žirgulis.

Mūsų šaliai atstovaus Kėdainių krašto muziejus, Biržų krašto muziejus „Sėla“, Asvejos regioninio parko direkcija Dubingiuose, Lietuvos dailės muziejaus Radvilų rūmai Vilniuje, Vilniaus universiteto Istorijos fakultetas, Lietuvos edukologijos universiteto Istorijos fakultetas (Vilnius), VšĮ „Kultūra“ (Vilnius).

Lenkijai atstovaus Pietų Palenkės muziejus Biala Podlaska mieste ir privati Tykocino pilis.

Bartarusijai – Nacionalinis istorijos muziejus Minske, kuris turi daug su Radvilomis susijusių daiktų, Nacionalinis istorijos ir kultūros muziejus-draustinis Nesvyžiuje bei muziejus-pilių kompleksas Myre.

„Myre ir Nesvyžiuje esančios pilys be galo įspūdingos. Jas pamačius galima įsivaizduoti, kokia didinga buvo tų laikų Abiejų Tautų Respublikos (ATR) ir  Lietuvos Didžiosios Kunigaikštystės (LDK) Radvilų giminė. Minėtas Baltarusijos pilis galima lyginti su Prancūzijos Luaros slėnyje stūksančiomis pilimis“, – aiškina R. Žirgulis.

Visi išvardyti objektai labai reikšmingi ne tik atskirai Lietuvai, Lenkija, Baltarusijai, bet ir visam Vidurio Rytų Europos regionui, o Nesvyžiaus ir Myro pilių kompleksai įtraukti į UNESCO Pasaulio paveldo sąrašą.

Tituluoti Šventosios Romos imperijos

„Radvilos – labai turtinga bei įtakinga lietuvių kilmės didikų giminė. Jos valdos buvo milžiniškos: driekėsi nuo Baltijos jūros iki Juodosios – nuo Lietuvos iki Ukrainos.

Radvilos iškilo XVI a. pradžioje ir LDK politiniame bei kultūriniame gyvenime vyravo iki XVII a. antrosios pusės. O ir vėliau, iki pat XVIII a. pabaigos, jos įnašas į Lietuvos ir Lenkijos politiką bei kultūrą tebebuvo svarus“, – dėsto istorikas R. Žirgulis.

Radvilų giminė garsi karaliene Barbora, kardinolu Jurgiu Radvila, pasižymėjusiais karvedžiais, politikais, diplomatais, ministrais. Iš giminės iškilo 1 karalienė, 1 kardinolas, 37 vaivados, 22 ministrai (kancleriai, maršalkos, etmonai, iždininkai), 3 vyskupai ir daugybė kitų žemesnių pareigūnų.

Radvilos vieninteliai ATR buvo tituluojami Šventosios Romos imperijos kunigaikščiais. Šis titulas buvo tarptautinis. Tokio neturėjo jokia kita giminė Lietuvoje ar Lenkijoje.

Gyvename Radvilų mieste

Labai reikšmingas Radvilų miestas yra Kėdainiai. Jie garsiajai giminei priklausė apie 300 metų. Būtent Radviloms valdant miestą, Kėdainiai išgyveno savo aukso amžių – visapusiškai klestėjo.

Radvilų pėdsakų Kėdainiuose gausu. Pagrindiniai senamiesčio objektai, visuomeniniai miesto pastatai, įvairių konfesijų bažnyčios, net miestiečių gyvenamieji namai – visa mena Radvilų giminę.

„Turime unikalų mauzoliejų. Šiuo be galo didžiuojamės ir jį lankome. Kasmet atvažiuoja delegacijų iš užsienio. Turistai aplanko Vavelio karališkąją pilį Lenkijoje ar Varšuvos valdovų rūmus, o tada būtinai keliauja į Kėdainių mauzoliejų. Atvykėliai gėrisi, kad tokius ypatingus dalykus mums pavyko išsaugoti“, – didingos giminės paveldą pristato R. Žirgulis.

Didikai intelektualai

Radvilos nebuvo eiliniai garsūs žmonės. Mat jie išsiskyrė ne tik turtų gausa, užimamomis aukštomis pareigomis visuomenėje, bet ir intelektualumu.

„Pavyzdžiui, Jonušo Radvilos asmeninėje bibliotekoje beveik nerasta lenkų kalba ATR leistų knygų. Visos buvo vokiečių, prancūzų, olandų ar lotynų kalbomis. Taip pat beveik nėra religinės literatūros.

Šis žmogus domėjosi tuo metu visai Europai aktualiais dalykais, mąstė globaliai. Anais laikais tai buvo neįprasta. Mat lietuviai ir lenkai tada didžiavosi esantys šiauriečiai, gyvenantys teritorijoje, kuri buvo laikoma tiltu tarp rytų ir vakarų: „Mes geresni už rytus, nes nesame tokie laukiniai, bet geresni už vakarus, nes vidumi ir gyvenimo būdu nesupuvę.“

Vakarai buvo atviri naujovėms, reformoms, pokyčiams, kaip ir dabar. Radvilos perėmė europietišką mąstyseną. Jie suprato, kad ekonomines problemas galima spręsti diegiant naujoves, pasitelkiant novatorišką požiūrį.

Pavyzdžiui, kviečiantis užsieniečius. Akivaizdu, vokiečiai, žydai, škotai Kėdainiuose atsirado ne atsitiktinai. Mūsų miestas garsėjo ir kaip vertėjų buveinė, šešių konfesinių bendruomenių, šešių tautinių bendruomenių, šešių turgaus aikščių miestas. Taigi Radvilos pakylėjo Kėdainius į tarptautinį lygmenį“, – pasakoja projekto organizatorius R. Žirgulis.

Maldos lietuvių kalba

Kėdainiuose gyvenę Radvilos nuo XVI a. buvo evangelikai reformatai. Ši konfesija ypač aršiai konkuravo su katalikybe. Kėdainiai būtent Radvilų pastangomis apie 200 metų Lietuvoje išbuvo protestantiška sala katalikybės vandenyne.

„Tais laikais ATR į lietuvių kalbą buvo žiūrima skeptiškai, o lietuviai, kalbantys tik lietuviškai, buvo laikomi neišprususiais žmonėmis. Mat tuo metu visi intelektualai kalbėjo ir rašė lenkiškai. Lietuvių kalbą vartoti buvo priimtina nebent buityje. O viešumos ir Šventojo Rašto kalba vienareikšmiškai buvo lenkų.

Reformatams Radviloms konkurencinėje kovoje su katalikybe dėl savo konfesijos išlikimo reikėjo paramos, tad jie atsigręžė ir į tik lietuviškai mokančiuosius. Šie didikai pasistengė, kad žmonės bažnyčioje galėtų melstis lietuvių kalba. Jie pasiekė, kad lietuvių kalba taptų lygiaverte lenkų kalbai Šventojo Rašto kalba.

Jei egzistuoja tik šnekamoji kalbos forma, tada ilgainiui kalbai kyla pavojus išnykti. Labai svarbu, kad būtų rašoma ir spausdinama ta kalba. Radvilos pasirūpino lietuviškų maldynų išleidimu.

Taigi galbūt visai nesąmoningai Kėdainių Radvilos, pasitelkdami religiją, XVII a. išsaugojo ir plėtojo lietuvių kultūrą, literatūrą, kalbą“, – didikų nuopelnus vardija projekto vadovas R. Žirgulis.

Nauda visiems

Projektu siekiama surinkti ir apibendrinti Lietuvoje, Lenkijoje ir Baltarusijoje išlikusią su Radvilų paveldu susijusią informaciją, aptarti šio paveldo reikšmę. Vėliau šios žinios bus pritaikytos kultūros, švietimo ir turizmo reikmėms.

„Vienas iš tikslų yra suburti nacionalinį ir tarptautinį partnerių tinklą. Viliamės, kad ateityje prie mūsų prisidės ir Ukrainos atstovai. Tada būtų galima sukurti ne tik nacionalinį kunigaikščių Radvilų kelią, bet ir tarpvalstybinį: Lietuva–Baltarusija–Lenkija ar netgi Lietuva–Baltarusija–Lenkija–Ukraina.

Parengsime ir išleisime tarptautinį kunigaikščių Radvilų kelią pristatantį kelionių vadovą. Šiuos ir kitus nuveiktus darbus vainikuos Kėdainiuose lapkričio pabaigoje surengta tarptautinė konferencija.

Tikimės, kad mūsų darbas bus pastebėtas ir įvertintas. Manome, kad minėtas kelias padės pritraukti daugiau dėmesio, taigi ir daugiau turistų, į mūsų miestą, ir į kiekvieną, kuris dalyvauja projekte“, – aiškina Kėdainių krašto muziejaus vadovas R. Žirgulis. 

